Գունար Տորվալդսոն

Գունար Հեյդար Տորվալդսոն (իսլ.՝ Gunnar Heiðar Þorvaldsson, ապրիլի 1, 1982(1982-04-01), Վեստմաննաեիյար, Սյուդյուրլանդ, Իսլանդիա), իսլանդացի ֆուտբոլիստ, հարձակվող։ Հանդես է գալիս թուրքական «Կոնյասպոր» ակումբում և Իսլանդիայի հավաքականում։


== Կարիերա ==


=== Ակումբային ===
2004 թվականի օգոստոսին Գունարը «Վեստմաննաեիյար» իսլանդական ակումբից տեղափոխվել է շվեդական «Հալմստադ»։ Այս թիմի կազմում նա կատարել է իր նորամուտը 2004 թվականի սեպտեմբերի 14-ին Շվեդիայի առաջնության շրջանակներում՝ «Մալմյոյի» դեմ խաղում։ 2004 թվականի դեկտեմբերի 2-ին նա, Թագավորական լիգայի շրջանակներում գրավելով «Օդենսեի» դարպասը, «Հալմստադի» կազմում հեղինակում է իր առաջին գոլը։ Նոր թիմի կազմում նա սկզբում ստանում է 11 համարի մարզաշապիկը, իսկ 2005 թվականին՝ 10: 2004/05 մրցաշրջանում նա իր խփած 16 գոլերի շնորհիվ դառնում է առաջնության լավագույն ռմբարկուն։ Այդ մրցաշրջանում նա նաև երկու գոլ էր հեղինակել ՈւԵՖԱ Գավաթի մրցության շրջանակներում (երկուսն էլ պորտուգալական «Սպորտինգի» դարպասը)։
2006 թվականի մարտի 21-ին Գունարը գերմանական «Հաննովեր 96» ակումբի հետ կնքում է պայմանագիր, որի ժամկետը լրանալու էր 2009 թվականին։ Նա չի կարողանում հիմնական կազմի համար հարձակվողական պայքարում «հաղթանակ տանել» և պայմանագրի ժամկետից շուտ՝ 2007 թվականի օգոստոսին, վարձավճարով տրվում է նորվեգական «Վոլերենգային»։ Այդ ակումբի կազմում նա անցկացնում է տասը ամիս։
2008 թվականի հունիսին Գունարը տեղափոխվում է դանիական «Էսբերգ»։ Այնտեղ նա նույնպես չի կարողանում դառնալ հիմնական կազմի ֆուտբոլիստ։ 2009 թվականի դեկտեմբերի 16-ին Գունարը վարձավճարով մինչև 2010 թվականի հունիսի 3-ը պայմանագրի ժամկետով համալրում է անգլիական «Ռեդինգի» կազմը։ 2010 թվականի հուլիսին Գունարը փորձաշրջան է անցնում անգլիական մեկ այլ՝ «Չարլթոն Ատլետիկ» ֆուտբոլային ակումբում, սակայն վերջինս հրաժարվում է պայմանագիր կնքել Գունարի հետ։ 2010 թվականի օգոստոսի 29-ին Գունարը վարձավճարով տեղափոխվում է նորվեգական «Ֆրեդրիկստադ»։ Նոր կնքված վարձավճարային պայմանագրի ժամկետը լրանալու էր 2010 թվականի ավարտին։ «Ֆրեդրիկստադը» հանդես էր գալիս Նորվեգիայի առաջնության առաջին դիվիզիոնում, իսկ 2010 թվականի արդյունքներով՝ բարձրանում է բարձրագույն դիվիզիոն, սակայն այդ հանգամանքը նույնպես չի փրկում Գունարին, և ակումբը հրաժարվում է նրանից և նոր պայմանագիր չի կնքում։
2011 թվականի մարտին Գունարը փորձաշրջան է անցնում շվեդական «Նորչյոպինգում»։ Այդ ակումբի մարզիչը Յան Անդերսոնն էր, ում օրոք Գունարը հանդես էր եկել դեռևս «Հալմստադում»։ 2011 թվականի մարտի 17-ին Գունարը 3 տարի ժամկետով պայամանագիր է կնքում շվեդական ակումբի հետ։ Առաջին պաշտոնական խաղը նոր ակումբի կազմում Գունարն անցկացնում է 2011 թվականի ապրիլի 3-ին Շվեդիայի առաջնության շրջանակներում՝ ընդդեմ «ԳԱԻՍ-ի»։


=== Միջազգային ===
Գունարը հավաքականի կազմում իր նորամուտը կատարել է 2005 թվականի մարտի 30-ին՝ Իտալիայի հավաքականի դեմ ընկերական խաղի շրջանակներում։ Նա 2006 թվականի աշխարհի առաջնության ընտրական փուլում մասնակցել է 4 խաղի և գոլ է հեղինակել Մալթայի հավաքականի դարպասը։ Հավաքականի կազմում նա գոլի հեղինակ է դարձել նաև Եվրո-2008-ի շրջանակներում՝ Հյուսիսային Իռլանդիայի հավաքականի դեմ խաղում։ 2010 թվականի աշխարհի առաջնության ընտրական փուլում Գունարը չի խաղացել։ 2010 թվականի հոկտեմբերի 12-ին՝ երկամյա ընդմիջումից հետո, Գունարը նորից հագնում է ազգային հավաքականի մարզաշապիկը և Եվրո-2012-ի ընտրական փուլի՝ Պորտուգալիայի հավաքականի դեմ խաղում փոխարինում կատարելով դուրս է գալիս խաղադաշտ։


== Ձեռքբերումներ ==
Իսլանդիայի առաջնության մրցաշրջանի լավագույն ռմբարկու - 2003/04 (12 գոլ)
Շվեդիայի առաջնությունում մրցաշրջանի լավագույն ռմբարկու - 2004/05
Իսլանդիայի առաջնության արծաթե մրցանակակիր - 1998/99, 2000/01, 2003/04
Շվեդիայի առաջնության արծաթե մեդալակիր - 2003/04


== Ծանոթագրություններ ==


== Արտաքին հղումներ ==
Ֆուտբոլիստի էջը «Նորչյոպինգի» պաշտոնական կայքում Archived 2011-06-11 at the Wayback Machine. (շվեդ.)
Ֆուտբոլիստի էջը «Էսբերգի» պաշտոնական կայքում(չաշխատող հղում) (դան.)
Ֆուտբոլիստի էջը «Հալմստադի» պաշտոնական կայքում (շվեդ.)
Ֆուտբոլիստի էջը Իսլանդիայի ֆուտբոլային միության պաշտոնական կայքում (իսլանդ.)
Էջը ՈՒԵՖԱ-ի պաշտոնական կայքում Archived 2016-03-10 at the Wayback Machine.